Prijedlog Odluke

Na temelju članka 41. stavak 4. i članka 42. stavka 1., a svezi s člankom 20. Zakona o lokalnim porezima („Narodne novine“ broj 115/16., 101/17, 114/22, 114/23.) i članka 19. Statuta Općine (Službene novine Primorsko-goranske županije broj 20/14, 26/14, 27/15, Službene novine Općine Čavle 12/18, 41/18, 3/21, pročišćeni tekst 4/22) Općinsko vijeće Općine Čavle na sjednici održanoj \_\_\_\_\_\_\_\_\_\_\_\_\_ 2024. godine donosi

**Odluku o lokalnim porezima**

**Općine Čavle**

**I. Opće odredbe**

Članak 1.

1) Ovom Odlukom utvrđuje se sustav utvrđivanja i naplate poreza koji pripadaju jedinicama lokalne samouprave kao izvor financiranja jedinica lokalne samouprave. Utvrđuje se vrsta poreza, porezni obveznik, porezna osnovica, stope i visine poreza te način obračuna i plaćanje poreza koji pripada Općini Čavle (u daljnjem tekstu: Općina).

2) Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

**II. Vrste poreza**

Članak 2.

1) Općini pripadaju slijedeći porezi:

1. Porez na potrošnju,

2. Porez na kuće za odmor,

3. Porez na korištenje javnih površina.

***1. Porez na potrošnju***

Članak 3.

1) Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića (prirodni voćni sokovi i sva osvježavajuća i umjetna bezalkoholna pića, te mineralne i gazirane vode) u ugostiteljskim objektima na području Općine.

Članak 4.

1) Obveznik poreza na potrošnju je pravna i fizička osoba koja pruža ugostiteljske usluge na području Općine.

2) Osnovicu poreza na potrošnju čini prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

3) Obračunsko razdoblje poreza na potrošnju je od prvog do posljednjeg dana u mjesecu.

4) Utvrđenu obvezu poreza na potrošnju za obračunsko razdoblje iz stavka 3. ovog članka porezni obveznik iskazuje na obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

5) Obrazac iz stavka 4. ovog članka podnosi se nadležnoj ispostavi Porezne uprave prema sjedištu odnosno prebivalištu ili uobičajenom boravištu poreznog obveznika zbirno za sve poslovne prostore, na način da se na obrascu iskažu podaci za Općinu.

6) Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Članak 5.

1) Porez na potrošnju plaća se po stopi od 2% na osnovicu utvrđenu u članku 4. ove Odluke.

2) Porez na potrošnju prihod je Proračuna Općine.

***2. Porez na kuće za odmor***

Članak 6.

1) Porez na kuće za odmor plaćaju pravne i fizičke osobe koju su vlasnici kuća za odmor na području Općine, godišnje za svaku kalendarsku godinu.

Članak 7.

1) Kućom za odmor smatra se svaka zgrada ili dio zgrade ili stana koji se koristi povremeno ili sezonski.

2) Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

3) Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koje služe za smještaj djece u dobi do 15 godina.

4) Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požara, potresa) te starosti i trošnosti.

5) Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Članak 8.

1) Porez na kuće za odmor plaća se 3,00 EUR/m2 korisne površine kuće za odmor na cijelo području Općine godišnje za svaku kalendarsku godinu.

2) Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 9.

1) Obveznici poreza na kuće za odmor dužni su Upravnom odjelu za lokalnu upravu i samoupravu Općine Čavle dostaviti podatke o kućama, mjestu gdje se nalaze kuće i korisnu površinu, kao i podatke o poreznom obvezniku najkasnije do 31. ožujka godine za koju se razrezuje porez.

Članak 10.

1) Porez na kuće za odmor prihod je proračuna Općine.

Članak 11.

***3. Porez na korištenje javne površine***

1) Porez na korištenje javnih površina plaćaju pravne i fizičke osobe koje koriste javne površine na temelju rješenja o porezu na korištenje javne površine koje im je izdao Upravni Odjel za lokalnu samoupravu i upravu Općine. Rješenjem o porezu na korištenje javne površine iz stavka 1. ovoga članka utvrđuju se:

– podaci o korisniku javne površine,

– visina poreza na korištenje javne površine,

– uvjeti plaćanja,

– prava i obveze korisnika javne površine (uvjeti korištenja, namjena, podaci o lokaciji, površini i namjeni, podaci o vremenu na koje se izdaje rješenje i sl.).

Članak 12.

1) Pod javnom površinom u smislu ove Odluke smatraju se trgovi, ulice, nerazvrstane ceste, nogostupi, šetališta, javne zelene površine, kao i ostale uređene i neuređene javne površine koje su u vlasništvu Općine i koje se mogu koristiti, a da ne dolazi u pitanje njihova osnovna namjena.

2) O postavi privremenih objekata na javnim površinama kao i točnim lokacijama za njihovo postavljanje odlučuje Općinski načelnik posebnom Odlukom temeljem prijedloga Upravnog odjela za lokalnu samoupravu i upravu (dalje u tekst: Upravni odjel).

Članak 13.

1) Za korištenje javnih površina porez se plaća u visini prema sljedećim namjenama:

|  |  |  |  |
| --- | --- | --- | --- |
|  | Za korištenje javnih površina postavom pokretnih radnji, uslužnih naprava (peći i drugi objekti za pečenje plodina i slično) | 30,00 EUR/ dnevno | 300,00 EUR/ mjesečno |
|  | Za korištenje javnih površina postavom naprava za zabavu i zabavnog parka | 30,00 EUR do 15 m2/dnevno | |
|  | Za korištenje javnih površina postavom štandova, klupa i slično | 30,00 EUR/ dnevno | 70,00 EUR/ mjesečno |
|  | Za postavu ugostiteljskih terasa | 1,00 EUR po m2/mjesečno | |
|  | Za potrebe snimanja:  Filma, TV serije, emisije, reklamnog i drugog spota, komercijalno fotografiranje | 300,00 EUR/dan | |
|  | Za korištenje javnih površina radi organizacije skupova, sajmova, koncerata i drugih događanja | 300,00 EUR/dan. | |
|  | Političko djelovanje | 5,00 EUR/ po satu do 15 m2 | |

Članak 14.

1) Porez na korištenje javnih površina ne plaća se u slučaju:

– kada se javna površina koristi za potrebe Općine, organizaciju posebnih manifestacija i drugih događanja u organizaciji ili suorganizaciji Općine, Turističke zajednice Općine i slično.

– kada se javna površina koristi od strane udruga i drugih neprofitnih organizacija civilnog društva, obrazovnih, socijalnih, humanitarnih, kulturnih i sportskih ustanova u provedbi programa javnih potreba odnosno aktivnosti istih,

- kada se javna površina koristi od strane trgovačkog društva u vlasništvu ili većinskom vlasništvu Općine.

2) Porez na korištenje javnih površina ne plaća se za korištenje javne površine za čije se korištenje plaća drugo javno davanje ili druga naknada Općini.

Članak 15.

1) Porez na korištenje javnih površina plaća se u roku od 15 dana od dana dostave Rješenja o razrezu poreza.

**III. Nadležnost i primjena propisa**

Članak 16.

1) Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2., stavka 1., točke 1. ove Odluke za Općinu obavlja nadležna ispostava Porezne uprave.

2) Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2., točke 2. i 3. ove Odluke obavljat će Upravni odjel za lokalnu upravu i samoupravu Općine.

Članak 17.

1) Porezni obveznik dužan je dostaviti dokaze o svakoj promjeni koja utječe na utvrđivanje porezne obveze za poreze iz članka 2. Ove Odluke u roku od 15 dana od nastale promjene.

Članak 18.

1) Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

**IV. Prijelazne i završne odredbe**

Članak 19.

1) Danom stupanja na snagu ove Odluke prestaje važiti Odluka o porezima Općine Čavle (Službene novine Primorsko- goranske županije broj 16/17, 36/17, Službene novine Općine Čavle 12/23).

Članak 20.

1) Ova Odluka objavit će se u Službenim novinama Općine Čavle, a stupa na snagu 1. siječnja 2025. godine.

OPĆINSKO VIJEĆE OPĆINE ČAVLE

Predsjednik Općinskog vijeća

Norbert Mavrinac

KLASA:

URBROJ: